钦定古今图书集成/历象汇编/乾象典/第057卷 > 性理会通 > 《天文》
## 钦定古今图书集成/历象汇编/乾象典/第057卷 > 性理会通 > 《天文》

程子曰：“北辰不动，只不动便是为气之主，故为星之
最尊者。”

朱子曰：“帝座惟在紫微者，据北极七十二度，常见不
隐之中，故有北极之号，而常居其所。盖天形运转，昼
夜不息，而此为之枢，如轮之毂，如硙之脐，虽欲动而
不可得，非有意于不动也。若太微之在翼，大巿之在
尾，摄提之在亢，其南距赤道也皆近，其北距天极也
皆远，则固不容于不动，而不免与二十八宿同其运”
行矣。故其或东或西，或隐或见，各有度数。仰而观之，
盖无晷刻之或停也。今曰“是与在紫微者，皆居其所
而为不动者。”四则是一天而四枢，一轮而四毂，一硙
而四脐也。分寸一移，则其辐裂而瓦碎也无日矣。若
之何而能为转运之无穷哉？此星家浅事，不足深辨。
然或传写之误，则不可以不正也。

《横渠》言：“日月五星亦随天转，如二十八宿随天而定，
皆有光芒；五星逆行而动，无光芒。”

问：“极星只在天中，而东西南北皆取正于极，而极星
皆在其上，何也？”曰：“只是极星便是北，而天则无定位。”
问：“北辰之为天枢，何也？”曰：“天圆而动，包乎地外；地方
而静，处乎天中。故天之形半覆地上，半绕地下，而左
旋不息。其枢纽不动之处，则为南北极。谓之极者，犹
屋脊谓之屋极也。然南极低入地三十六度，故周回
七十二度，常隐不见；北极高出地三十六度，故周回
七十二度，常见不隐。”北极之星，正在“常见不隐七十
二度之中，常居其所而不动。其傍则诸星随天左旋，
更迭隐见，皆若环绕而归向之。”知此，则知天枢之说
矣。